## Emergències activa les alertes taronja i groga per pluges i tempestes i recomana extremar les precaucions

*** En l’interior de la província de València s’espera una precipitació acumulada de 20 mm/h, ratxes de vents de 70 km/h i graníssol de grandària superior a 2 centímetres**

La Conselleria d’Emergències i Interior, a través del Centre de Coordinació d’Emergències de la Generalitat, ha demanat extremar la precaució davant l’episodi de pluges i tempestes previst per a este divendres i que ha activat les alertes taronja i groga en diverses zones de la Comunitat Valenciana, segons les previsions de l’Agència Estatal de Meteorologia (AEMET).

Davant d’això, el Centre de Coordinació d’Emergències ha activat l’alerta taronja per tempestes en tot l’interior de València i la groga per pluges i tempestes en el litoral sud de València, interior d’Alacant i per tempestes a l’interior sud de Castelló.

La previsió d’AEMET per a este divendres és que a l’interior de la província de València es registren tempestes, que podrien anar acompanyades de ratxes de vent de més 70 km/h i graníssol superior a 2 centímetres. A més, s’esperen acumulats de 20 mm/h a l’interior i litoral sud de València, i tempestes a l’interior sud de Castelló. Per a este dissabte, segons l’agència estatal, s’esperen també precipitacions i possible graníssol en l’interior d’Alacant i sud de València.

Així mateix, estos dies hi ha una gran quantitat de pols en suspensió, la qual cosa es traduirà en una pluja que probablement vindrà acompanyada d’un poc de fang. La pols en suspensió no solament reduïx la visibilitat, sinó que també empitjora la qualitat de l’aire i pot provocar molèsties en persones amb problemes respiratoris o asma.

La secretaria autonòmica d’Emergències i Interior, Irene Rodríguez, ha recordat la necessitat de seguir els consells d’autoprotecció, com revisar el risc meteorològic dels llocs als quals la població preveja desplaçar-se i conduir a una velocitat moderada i per vies principals, si és possible. També ha insistit en la importància de no intentar mai creuar un barranc amb aigua o una zona amb acumulació d’aigua. “És preferible pegar la volta i buscar un altre camí”, ha recomanat la secretària autonòmica.

En el cas que es visca en una zona amb forts vents, és necessari evitar anar per zones arbrades o transitar prop de ruïnes, obres en construcció, tanques o antenes, atés que es poden produir despreniments. També és important no passar per davall de bastides o edificis en construcció i allunyar-se de pals de llum i torres d’alta tensió, atés que es consideren molt perillosos, així com avisar l’1·1·2 en cas de caiguda d’estos.

A més, cal tindre en compte que les motos i els vehicles de grans dimensions que oferixen una gran superfície de contacte amb el vent (camions, furgonetes, vehicles amb remolc o autocaravanes) corren el perill de bolcar davant vents transversals. Finalment, en cas de necessitat, és recomanable parar en una zona segura i esperar que amaine el vent.

En el cas de trobar-se amb una tempesta de graníssol mentres es conduïx, s’aconsella detindre el vehicle i apartar-lo de la circulació, perquè la carretera es pot convertir en una pista de gel, i, si es pot, posar una peça de roba o qualsevol tela davant del vidre per a protegir-se en cas de trencament.

Fecha: 02/05/2025